**Beszámoló**

**az Intézményi Minőség Irányítási Program megvalósulásáról**

**a2010/2011-es tanév során**

1. **Általános bevezető**

A Sajószentpéteri Egységes Pedagógiai Szakszolgálat dolgozói: az intézmény-vezetői, pedagógus beosztású szakalkalmazottai, valamint ügyviteli alkalmazottai egyaránt- már az intézmény megalakulásától kezdve – igyekeztek, igyekeznek a Minőségpolitikai nyilatkozatban lefektetett, és vállalt elvek alapján működni, és működtetni a Sajószentpéteri Egységes Pedagógiai Szakszolgálatot.

Az intézményi minőség irányítási program négy fő célkitűzése a következő volt:

* az intézmény önismeretének növelése;
* a partneri igény- és elégedettségmérés;
* a pedagógusok hozzásegítése a problémák feltárásához, megoldásához;
* megelőző jellegű és folyamatos javítás biztosítása.

Az intézmény rendelkezett az általa meghatározott feladatok teljesítéséhez szükséges humán erőforrásokkal. Az intézményi szintű ellenőrzés - a vezető és a vezető helyettese által - a szervezeti hatékonyság megítélése céljából a tanév során folyamatosan megvalósult.

1. **Intézményi ellenőrzés**

A pedagógus munkatársak szakmai munkájának ellenőrzése egy-egy vizsgálati, illetve terápiás foglalkozás meglátogatásán és értékelésén keresztül, illetve az írásos dokumentáció havi rendszerességgel történő ellenőrzésén, emellett az esetmegbeszélések kapcsán a szóbeli beszámoltatáson keresztültörténtek meg.

A pedagógusok szakmai munkáját segítő közalkalmazottak, és közcélú foglalkoztatott ügyviteli dolgozók ellenőrzését az igazgató az egyes munkafeladatok elvégzésének ellenőrzésén keresztül, napi rendszerességgel végezte.

1. *Intézményi teljesítményértékelés*

Az intézményi teljesítményértékelés célja az, hogy a pedagógus teljesítmény-vizsgálatán keresztül hozzájáruljon az intézményi munka színvonalának emeléséhez.

A teljesítményértékelés részleteiben az idei tanévben is következő célokat szolgálta:

* a helyes pedagógiai gyakorlat megerősítése;
* a helytelen pedagógiai gyakorlat korrigálása;
* a szakmai / tartalmi fejlesztés előmozdítása;
* minden pedagógus számára visszajelzést biztosítani saját teljesítményéről, munkájának külső megítéléséről;
* nyugtázni és méltányolni az elért egyéni eredményeket és a kimutatható fejlődést;
* segíteni az egyéni problémák feltárásában, elősegíteni a pedagógus szakmai fejlődését;
* elősegíteni a színvonal emeléséhez szükséges tárgyi/igazgatási feltételekkel kapcsolatos problémák azonosítását és megoldását;
* elősegíteni az intézményi feladatok jobb elosztását;
* elősegíteni az egyéni igények/szükségletek és a továbbképzés összehangolását;
* javítani a pedagógusok és az intézményvezetés közötti kommunikációt.

Ennek érdekében az értékelési rendszer által vizsgált és értékelt területek a következők voltak:

* a pedagógus vizsgálati és terápiás munkája;
* a pedagógus kötelező órán kívüli intézményi tevékenysége;
* a pedagógus képzettsége és felkészültsége;
* a pedagógus kiemelkedő terápiás sikerei;
* a pedagógus hozzáállása és munkafegyelme;
* a pedagógus kötelező órán / intézményen kívüli szakmai tevékenysége.
  1. *A pedagógus munkatársak értékelése*

Az igazgató, vagy az igazgató helyettese a tanév során minden pedagógus esetében egy vizsgálati, vagy egy terápiás óra meglátogatása alkalmával a megfigyelési szempontsor kritériumai mentén értékelte a pedagógus szakmai munkavégzését.

Az önértékelő lap kitöltésével a pedagógusok saját szakmai munkájukat is értékelték a zárt végű kérdésekre adott pontszámok segítségével. A véleménykérő lapon pedig minden értékelt dolgozó kifejthette nézeteit saját intézményi szerepével, teljesítményével és az értékelés feltételeivel kapcsolatosan.

A 2010/2011. tanév év tapasztalatai, valamint a munkatársak véleménykérő lapon leírt visszajelzései azt igazolják, hogy a minőségi munkavégzést jelentős mértékben segíti, és több szempontból is hasznos ez az értékelés. Hiszen mindenkit önvizsgálatra indít, emellett a pozitívumok, az erősségek kihangsúlyozásán keresztül szakmai magabiztosságot ad, a gyengeségek, a fejlesztendő területek kijelölésén keresztül pedig javulásra, a személyiség kiteljesedésére ad lehetőséget.

Az értékelési rendszer a vezetők számára intézményes keretet biztosított arra, hogy a dolgozók felé kommunikálják a szakmai munkájukkal kapcsolatos elismerést, és hogy nyíltan megfogalmazhassák munkájuk hiányosságait, a gyengébben működő területeket. Emellett segítette őket a pedagógus továbbképzés megtervezésében, a személyes igények feltárásában, valamint a bérezéssel, jutalmazással kapcsolatos döntések meghozatalában.

1. **A SEPSZ külső értékelése**

Az intézmény külső értékelését, intézményi szintű önismeretének növelését a partneri igények, valamint az elégedettség mértékének felmérésén keresztül kérdőíves adatgyűjtéssel valósítottuk meg. Az első lépés a partnerek azonosítása volt, amely már az éves munkaterv összeállításakor megtörtént.

1. *Közvetlen partnereink:*

*- a gyermekek és a szülők*

Közvetlen partnereink a gyermekek és a szülők, hiszen az intézmény szolgáltatásai - a logopédiai, fejlesztő pedagógiai, pszichológiai, gyógytestnevelési és pályaválasztási munka - elsősorban az ő hatékonyabb alkalmazkodásukat, rehabilitációjukat, szaksegítségüket szolgálja.

A társadalmi igények szem előtt tartása mellett elsősorban a gyermekek speciális problémáinak feltárását, azok megszüntetését, adottságaik kibontakoztatását, a magas szintű fejlesztő tevékenységek megvalósítását helyeztük előtérbe. Igyekeztünk megteremteni intézményünkben a gyermekbarát, család-, és ügyfél-centrikus légkört.

Törekedtünk arra, hogy a vizsgálatok korrektek, szakmailag magas szintűek, adekvátak legyenek, és adjanak hathatós segítséget a probléma feltárására és megoldására.

Igyekeztünk munkánkat minél empatikusabban végezni törekedve klienseink, partnereink megelégedésére, komfort-érzésének megteremtésére.

Törekedtünk a határidők betartására, azaz a vizsgálati véleményeket a vizsgálat idejétől számítva 14 napon belül elkészíteni és eljuttatni az érintetteknek. Igyekeztünk az adminisztrációs feladatokat is gyorsan, pontosan végrehajtani: a behívást, az értesítést, a vélemények kiküldését, a levelezéseket, dokumentációkat. Klienseinkkel kapcsolatban a teljes titoktartás természetes és kötelező volt az intézmény összes dolgozójára nézve.

1. *a) A gyermekek/tanulók igény- és elégedettségmérő kérdőíveinek értékelése, az eredmények elemzése*

A gyermekekkel, tanulókkal a tanév utolsó két hónapjában töltették ki minden szakterület dolgozói a kérdőíveket, melyben a válaszadók egy ötfokú skálán, - ahol az 1 a legalacsonyabb az 5 pedig a legmagasabb értéket képviselte, - jelölhették meg, hogy:

* Jól érezték-e magukat a foglalkozásokon?
* Tetszett-e nekik a foglalkoztató helyiség, ahol az órák voltak?
* Érdekesnek találták-e az órákat?
* Segítőkésznek találták-e a foglalkozás vezetőjét?
* Szeretnék-e, ha több alkalommal jöhetnének?

A gyermekektől összesen 109 darab kitöltött kérdőív érkezett vissza, melyből 109 volt értékelhető módon kitöltve. A válaszok alapján a következő megállapításokat tehetjük:

* A legkiegyensúlyozottabb eredmény a foglalkozás vezetőjének segítőkészségét illetően született (4,94 pont). A pedagógusok részéről az empátiás megközelítés és viszonyulás a gyerekekhez tehát teljes mértékben megvalósult a munkájuk során.
* A gyerekek többnyire jól érezték magukat a foglalkozásokon, és tetszett nekik a foglalkoztató helyiség, ahol az órák voltak megtartva, ezekben a kérdésekben ugyanis a válaszok átlaga 4,86 pont volt. A foglalkoztató helyiség leginkább a bázishelyeken tartott órákon résztvevő gyermekeknek tetszett kevésbé, ők ebben a kérdésben kisebb értéket karikáztak. A központi épület fejlesztő szobáival, a szobák felszereltségével egységesen elégedettek voltak a diákok.
* A legkisebb átlagot 4,63 pontot értünk el az órák érdekességének értékelésében, és az órák gyakoriságának növelésében. Ez az eredmény azt jelezheti, hogy a foglalkozásokra főként kötelező jelleggel, nem önként választott módon kell járniuk, és sokszor az órák tartalma, anyaga nehézséget, újabb feladatot jelent a gyerekeknek, ami növeli amúgy is jelentős leterheltségüket.

1. *b) A szülői kérdőívek értékelése, a visszajelzések elemzése*

A gyermekek, tanulók szüleivel szintén a tanév utolsó két hónapjában töltettük ki a számukra összeállított elégedettségi szintet és igényeket feltérképező kérdőívet. A szülők a kérdőív első részében a gyerekekéhez hasonlóan egy ötfokú skála segítségével fejezhették ki véleményüket az alábbi szempontok mentén:

* Elégedettek-e a terápiás alkalmak gyakoriságával?
* Hogyan értékelik a pedagógus és a gyermek között kialakult kapcsolatot?
* Mennyire elégedettek gyermekük előrehaladásával, fejlődésével?
* Mennyire elégedettek a gyermeket kezelő szakember segítőkészségével, munkájával?
* Elégedettek-e azzal, ahogyan a Szakszolgálat figyelembe veszi a szülők kérését, elvárásait?
* Milyen mértékben ismerik a foglalkozások tevékenységtartalmát?

A fenti kérdések mellett elsőként rákérdeztünk arra, hogy milyen módon kerültek kapcsolatba Szakszolgálatunkkal, végül pedig kíváncsiak voltunk arra is, hogy milyen rendszerességgel tartják a kapcsolatot a gyermekükkel foglalkozó szakemberrel.

Adtunk lehetőséget a szóbeli visszajelzésre is, amikor nyitott végű kérdésekben kifejthették a szülők, hogy mit tartanak a legjobbnak, illetve a legrosszabbnak a SEPSZ munkájában, és végül hagytunk helyet az egyéb észrevételek, javaslatok megfogalmazására is.

A szülőktől összesen 28 darab kitöltött kérdőív érkezett vissza, melyeknek válaszai alapján a következő megállapításokat tehetjük:

* A legnagyobb egyetértés a szülők között abban van, hogy mennyire elégedettek a gyermeküket kezelő szakember segítőkészségével, munkájával. A gyermekekéhez hasonlóan ebben a kérdésben lett a legmagasabb a pontok átlaga: 4,71 pont. Az intézményben a gyermekbarát, család-, és ügyfél-centrikus légkör megteremtése ezek alapján sikeresnek tekinthető.
* 4,39 ponttal szintén jónak értékeltek a szülők: a pedagógus és a gyermek között kialakult kapcsolatot. Ez az eredmény 0,41 ponttal kevesebb az előző évinél. Szakmai szempontból pedig tudjuk, hogy a gyógyulás, gyógyítás, a sikeres fejlesztés, és változás alapja a kapcsolat. Csak ez lehet termékeny talaja a további eredményeknek.
* A szülők úgy érzik, hogy a SEPSZ dolgozói igyekeznek figyelembe venni a szülők kérését, elvárásait, azokhoz a lehetőségekhez mérten próbálnak alkalmazkodni. Erre a kérdésre ugyanis 4,7 pont lett az átlageredmény. Ez szintén az ügyfél-centrikus légkör meglétét feltételezi, az előző évivel megegyezik az eredmény.
* A kezelések gyakoriságával, és gyermekük előrehaladásával kapcsolatosan - az előző évi méréssel megegyezően - már jobban megoszlanak a vélemények, melynek megfelelően az átlagpontszámok is alacsonyabbak (4,25 és 4,39 pont). Természetesen tisztában kell lennünk azzal, hogy a hozzánk forduló, hozzánk kerülő gyermekek nagyon különböző súlyosságú problémákkal jelennek meg, és így a lehetőségeink is behatároltak, hogy melyik esetben milyen mértékben tudunk, vagy lehet segíteni, és milyen eredmény tekinthető már sikernek az adott esetben. Emellett a szülők elvárásai, és érzékenysége is nagyon eltérő lehet ugyanebben a dimenzióban. Gyakran a kezelések gyakorisága is ezért tűnhet kevésnek, mert a szülő feltételezi, hogy hatékonyabbá válhatna a segítség-nyújtás, ha sűrűbben kerülne sor a kezelésekre. Ez a feltételezés sokszor szakmai szempontból is alátámasztható. A tény minden estre megállapítható, kevesebb értékpontot szereztünk a szülőktől az idei tanévben, mely útmutatásra kell vezessen a jövőt illetően.
* A szülők válaszaiból fény derült arra is, hogy a foglalkozások tevékenységtartalmát, az előző évinél jobban ismerik. (4,42 pont). Ez magyarázható azzal, hogy habár gyakran – a logopédiai, fejlesztő, és gyógytestnevelési foglalkozások esetén leginkább – a szakemberek szinte alig, évente egy-két alkalommal, vagy egyáltalán nem találkoznak a szülőkkel, hiszen a terápiás alkalmak az óvoda– vagy iskolaidőben valósulnak meg, és így nincs mód a személyes találkozásra. A tavalyi munka újdonsága mellettmár tisztában vannak azzal, hogy mi is történik a foglalkozásokon a gyermekekkel, illetve valamelyest javult a szülő-pedagógus kommunikációs kapcsolat. A pszichológiai foglalkozások esetében a szülőkkel folytatott konzultáció szinte elkerülhetetlen, mert a szülő bevonása nélkül a változás legtöbbször lehetetlen. Itt a havi, heti rendszerességű találkozás valósul meg, ami jónak tekinthető.
* Erősségünknek tartják az alábbiakat: helyben elérhető ez a pedagógiai szakszolgáltatás, többen visszatérően pozitívumnak tartják munkánkban a szakembereink gyors reagálását a problémákra, rugalmasságot, kedvességet, türelmet, segítőkészséget, a lelkiismeretességet, és a magas szakmai színvonalon való működést
* Gyenge pontként a szerintük kevés óraszámot, az intézményekben keveset tartózkodó pszichológust, a szülői találkozások gyakoriságát, valamint az idő-ember hiányt jelezték.
* A szakemberek leterheltségét látva, és a foglalkozások gyakoriságának növelésére való igény tükrében többen megfogalmazták a szakdolgozói létszám bővítésére vonatkozó javaslatukat, valamint a központi épületben lévő helyiségek számának növelését is.

1. *Közvetlen partnereink – II. az iskolák és óvodák*

A pedagógiai szakszolgálat ellátási körébe tartozó gyerekek, fiatalok (3-18 éves korig) már, vagy még mindig valamilyen oktatási intézménybe járnak, tehát a munkánk során ezek az intézmények jelentik a közvetlen partnerek következő körét.

Az óvoda és az iskola a két legnagyobb partner a pedagógiai szakszolgálatok munkáját tekintve, hiszen - ahogyan a szülői kérdőívekből is látszik, és az intézményi statisztikában is kimutatható, - a gyermekek zömét az iskola, vagy az óvoda küldi el hozzánk – természetesen a szülő hozzájárulásával, beleegyezésével - vizsgálatra, terápiára. A szülők, a gyermekorvos és a védőnők után ezen oktatási intézmények pedagógusai találkoznak a gyermekekkel, és töltenek velük legtöbb időt, így ők ismerhetik meg legjobban a jellemvonásaikat, az erősségeiket és a hiányosságaikat egyaránt.

Az oktatási intézmények ezért a partneri kapcsolat legfontosabb tagjai, elemei. Sokszor a szülő hiába érzékeli korábban már maga is a problémát, de nem tudja, hogy merre induljon, hol kérhetne és kaphatna gyermeke problémájával kapcsolatban szakszerű, szakirányú és célzott segítséget. Az óvoda- és az iskola-pedagógusok szerepe ezért is igen jelentős, mert ezeknek a szülőknek irányt mutathatnak, hiszen – jó esetben - ők már ismerik a szakszolgálati rendszer működését.

Az óvodában a logopédiai ellátáson belül a beszédjavítás, a diszlexia-prevenciós szűrések és foglalkozások; a gyógytestnevelés; a lassabb fejlődési ütemű gyermekek esetében a fejlesztő pedagógiai foglalkozás; valamint leggyakrabban a beilleszkedési, magatartási nehézségek, szorongásos zavarok ügyében a pszichológiai ellátás kerül képbe. Már ebben az időszakban megkezdődhet a súlyosabb tanulási nehézség, esetleg a beilleszkedési, magatartási nehézség diagnosztizálása, és a „sajátos nevelési igényű” gyermekek előzetes kiszűrése. Az óvodával, az ott dolgozó pedagógusokkal az iskolaérettség megállapításában is szorosan együtt kell dolgoznunk.

A vizsgálati kérelmek legnagyobb része az iskola felől érkezik, mivel ott már hatványozódnak a problémák: a teljesítmény nagy nyomást jelent a diákokra nézve, így a tanulásban való lemaradás még inkább szembetűnő lesz, a magatartásban tapasztalható rendellenesség pedig komolyabb arcot ölthet.

Igyekeztünk ezen partnereinkkel már a kezdet-kezdetén felvenni a kapcsolatot, több fórumon bemutatkoztunk. A tanév megkezdése előtt az intézmény vezetősége sorban végiglátogatta a feladat-ellátási körzetbe tartozó összes nevelési- és oktatási intézményt, felmérjék a körzeti bázishelyek felszereltségét, állapotát, a felmerülő változásokról tájékozódjanak, illetve tájékoztassák a partner intézmények vezetőit.

1. *a) A közvetlen partnerek kérdőíveinek elemzése, értékelése*

A tanév utolsó heteiben a feladat-ellátási körzetünkbe tartozó összes nevelési- és oktatási intézménynek eljuttattuk az általunk összeállított elégedettséget mérő kérdőívünket, melyet mindenhonnan vissza is kaptunk értékelhetően kitöltve.

A kérdőív első részében arra voltunk kíváncsiak, hogy partnereink tisztában vannak-e, ismerik-e az összes általunk kínált szolgáltatást, és milyen lehetőséget látnak munkánk jobb megismerésére. A válaszokból világosan látszik, hogy szolgáltatásunk kínálati körével teljes mértékben tisztában vannak, és munkánk jobb megismerésére is volt néhány hasznosítható ötletük:

* bemutató foglalkozásokon való részvétel (hospitálás), szakmai napok, nyílt napok szervezése, intézménylátogatások;
* pedagógusoknak szervezett kiscsoportos esetmegbeszélések;
* személyes konzultációs lehetőségek biztosítása a szakemberekkel;
* magasabb terápiás óraszám;

Visszatérő eleme a kérdőíveknek, hogy munkánk leggyengébb pontjaként a túlterheltséget jelölik meg. Azt, hogy egy órában túl sok gyermek ellátása valósul meg, illetve hogy nagyobb óraszámban lenne szükség ezekre a fejlesztő / logopédiai foglalkozásokra a hatékonyság növelése, és a szakemberek egyéni terheinek csökkentése érdekében. Többen megfogalmazták konkrétan javaslatként a szak-alkalmazotti létszám növelésének szükségességét.

A következő számok is a fenti véleményeket erősítik meg. Az intézményük gyermekei / tanulói számára biztosított heti óraszámokat / időkeretet az egyes szakterületek esetében a következő mértékben tartják elegendőnek közvetlen partnereink egy ötfokú skálán jelölve:

* logopédiai ellátás: 4,5 pont
* fejlesztő pedagógiai ellátás: 4,6 pont
* pszichológiai ellátás: 4,3 pont

Nagyon ritka a biztosított ellátás időkeretére vonatkozó teljes elégedettség, inkább az óraszámok növelésének igénye jelent meg a legtöbb válaszadónál.

Az egyes intézmények a kapcsolattartás minőségét átlagban jónak értékelik (4,9 pont) saját pedagógusaik és a SEPSZ szakalkalmazottai között. A Szakszolgálat által nyújtott szakmai segítség mértékét hasonlóan jónak tartják, itt 4,5 az átlag-pontszám. Ugyanolyan a megelégedettség szintje a Szakszolgálat által foglalkoztatott gyermekek állapotában és tevékenységében bekövetkező változás megítélésekor, mert a változás mértékét 4,5 pontra értékelik átlagosan. Ennek az eredménynek a hátterében álló tényezőket már a szülők kérdőíveinek értékelésekor felvetettük, elemeztük.

1. *Közvetett partnereink*

Közvetett partnereinknek tekintjük mindazokat a pedagógusokat, akik munkájuk során kerülnek kapcsolatba szakszolgálatunkkal, emellett a körzetben dolgozó gyermekorvosokat, védőnőket, családgondozókat, gyámhivatali dolgozókat, a polgármesteri hivatal dolgozóit, a rendőrség munkatársait, valamint aszociális központ gondozóit, akik szintén kapcsolatba kerülnek a gyermekekkel, és irányíthatnak hozzánk klienseket.

Az országos, illetve a megyei közvetlen partnerek felé nem küldtünk az idén kérdőíveket, a helyi problémákra, kapcsolatokra koncentráltunk inkább hangsúlyosan.

1. *a) A közvetett partnerek kérdőíveinek elemzése, értékelése*

29 kitöltött, részben értékelhető választ kaptunk vissza. A válaszadók legnagyobb része a munkája során került kapcsolatba a Sajószentpéteri Egységes Pedagógiai Szakszolgálattal, elenyésző hányadának pedig rokona, ismerőse gyermeke járt intézményünkhöz.

A szolgáltatási kínálat megítélése az alábbi:

- széles körű 41%

-megfelelő:31%

-minden gyermek célzott fejlesztést kap: 20%

- szélesebb lehetőségeket is nyújthatna:3%

Jó információkkal rendelkeznek a SEPSZ-ről, a 89%-os megítélés ezt mutatja, valamint 75 %-ban többségében elégedettek a munkánkkal. A „hírnevünk” megítélése az alábbi: nincs: 0%, városi: 40%, körzeti: 39%, megyei 14%,valamint 7 % szerint regionális hírnévvel rendelkezünk.

Javítási lehetőséget a körzeti bázishelyek felszereltségén (61 pont), a szolgálati kínálatokon (51 pont), a központi épület felszereltségén (50 pont)a szakmai munka színvonalán (40 pont), a szak-alkalmazotti kör összetételén (36 pont) változtatna.

1. **Összegzés - az IMIP értékelése, célkitűzések megfogalmazása**

Az Intézményi Minőség Irányítási Programra különösen nagy szükség volt intézményünk működésének második évében, hiszen az előző, az induló év tapasztalatait, esetleges tapasztalatlanságait lemérve meg kellet győződnünk arról, hogy jó irányban haladunk-e a belső ellenőrzések, valamint a külső partneri,megítélés szerint. Relatíve azért még mindig új Szakszolgálatként fontos volt, hogy kijelöljük saját magunk számára Minőségpolitikai alapelveinket, valamint tudatosan megtervezzük, megszervezzük az intézmény belső ellenőrzésének módszereit, folyamatát.

Intézményi szintű önismeretünk elmélyítéséhez nagyon jelentős volt a partnerek igényeinek és elégedettségének felmérése, az általunk összeállított kérdőívek visszajelzéseinek elemzése.

A partnereink igényeinek és elégedettségének feltérképezése alapján, a visszajelzések tükrében alapvetően elégedettek lehetünk összességében a szakalkalmazottak szakmai felkészültségével, igényességével, személyük empátiás készségével, problémára való érzékenységükkel, segítőkészségükkel. Amennyiben a fenntartó anyagi lehetőségei megengedik szükséges lenne a szakalkalmazottak létszámának bővítése, elsősorban a gyógytestnevelés területén. Szintén anyagi erőforrások megteremtőségétől függ a körzeti bázishelyek felszereltségének javítása.

Fejleszthető, javítható területnek tekinthetjük a közvetlen partnerek körében történő bemutatkozást, ismeretterjesztést, melyre kaptunk-kapunk is hasznosítható és megvalósítható ötleteket. Partnereink jelzése alapján még mindig oda kell figyelnünk a konkrét feladatok ütemezésénél, az esetelosztásnál, valamint az időpontok kiadásánál, hogy csökkentsük a várólistán lévő, átmenetileg ellátásra várakozó gyerekek számát.

A szakalkalmazott pedagógusok továbbképzési igényének és szükségleteinek felmérése, és a továbbtanulási rend beosztása, megtervezése is megtörtént.

Az első évben nyert tapasztalataink alapján már látható, hogy a következő tanév elején a felülvizsgálati eljárás keretében milyen módosításokat lenne szükséges felvetni és megvitatni a munkatársakkal. Az IMIP felülvizsgálata során majd elemezni és értékelni kell, hogy helyesek voltak-e a kitűzött intézményi célok, feladatok a fenntartói elvárások és az intézmény stratégiai dokumentumai között. Meg kell vizsgálnunk újra, hogy működtethetők-e a beszabályozott folyamatok, vagy bizonyos pontokon változásra lenne szükség. Végül pedig meg kell vizsgálni a minőségi működéshez szükséges feltételrendszert és erőforrásokat, a partneri igényeknek és elvárásoknak való megfelelés mértékét.

Sajószentpéter 2011. június 03.

Balák Attila

IMIP vezető